runetrust/blame-folketinget-dk huggingface dataset:
Jeppe Søe (M), 2023-05-10:
Jeg har på intet tidspunkt sagt, at der ikke er noget problem.
Jeg har sagt, at det skal undersøges, om der er et problem.
Nu er det tredje gang, vi diskuterer det her.
Jeg er med på »hænder i vejret« og meget andet godt.
Vi har læst noget i pressen.
Jeg vil gerne finde ud af, og det er det, vi prøver at undersøge nu, hvor stort det her problem er.
Er problemet så stort?
Ønsker lærerne i virkeligheden, at vi blander os?
De lærere, jeg har talt med, gør ikke.
Mikkel Bjørn (DF), 2023-05-10:
Nej, det er ikke et helt andet problem.
Det handler om Muhammedtegninger.
Det er det, det her forslag handler om, og det er det, den utryghed, der er ude i folkeskolen, handler om.
Jeg må sige, at jeg er dybt, dybt rystet over den arrogance, ordføreren står her og giver udtryk for fra Folketingets talerstol.
Jeppe Søe (M), 2023-05-10:
Jeg mener ikke, at jeg på noget tidspunkt, hverken i min tale eller efterfølgende, har talt Muhammedkrisen ned.
Jeg siger ovenikøbet, at det er den største udenrigspolitiske diskussion og krise, vi har haft siden anden verdenskrig.
Jeg synes, det er et enormt problem, og det er et enormt problem, at der er ting, vi i det her samfund ikke kan diskutere.
Det gælder i øvrigt også Black Lives Matter og alt mulig andet, hvor vi hele tiden skal passe på med vores ord.
Vi skal huske, at det er bredere end blot Muhammedkrisen.
Og hvis vi vedtager det her, bliver det næste, at vi også skal til at diskutere køn eller alle mulige andre ting, som også er svære undervise i derude og bliver angrebet på præcis samme måde i klassen – ikke bliver angrebet på præcis samme måde i samfundet eller i andre lande, men i klassen – og så er diskussionen ikke sund.
Inger Støjberg (DD), 2023-05-10:
Det var da et utroligt iltert humør, hr. Jeppe Søe er kommet i i dag.
Men nu spurgte jeg om Ytringsfrihedskommissionen, og så svarer hr. Jeppe Søe med Muhammedkrisen.
Det er jo altså to helt forskellige ting.
Jeg er med på, at Ytringsfrihedskommissionen bl.a. også har undersøgt ting, der på en eller anden måde kan henføres til Muhammedkrisen.
Jeppe Søe (M), 2023-05-10:
Ja, det har jeg.
Jeg har kæmpet for ytringsfrihed hele mit liv og levet af den og brugt den.
Jeg synes, der er masser af problemer i vores samfund – ikke kun med indvandring, som nogle partier her i salen ønsker at få det til at lyde som.
Jeg synes efterhånden, der er lidt for mange emner, hvor man skal være modig for at tale med, og det synes jeg er hovedproblemet.
Inger Støjberg (DD), 2023-05-10:
Det er lidt i samme boldgade – det der med, om der er et problem eller ej.
Når Ytringsfrihedskommissionen kommer frem til de resultater, som Ytringsfrihedskommissionen kommer frem til, er det så ikke noget, der kan få hr. Jeppe Søe til at tænke: Der er nok noget om snakken; det er nok ikke noget, en flok partier inde i Folketinget bare går og finder på, eller noget, nogen i pressen skriver om?
Jeppe Søe (M), 2023-05-10:
Fuldstændig korrekt.
Og det er det, vi nu skal have undersøgt.
Er der et problem?
Er det problem så stort, som hr. Mikkel Bjørn forsøger at gøre det til?
Den diskussion, som hr. Mikkel Bjørn lige nu henviser til, handler jo om en undervisningssituation, hvor der er nogle, der sidder dernede og har en holdning, som jeg så sandelig ikke deler, men som jo er interessant at undervise ud fra.
Den er interessant at undervise ud fra, og den bliver du nødt til at tage afstand fra.
Du bliver nødt til at tage afstand fra den, måske som de andre i klassen, for det er jo vanvid at sige sådan nogle ting.
Det er jo vanvid, hvis hr. Mikkel Bjørn har hørt det som lærer.
Dét er problemet.
Det handler ikke om Muhammedtegningerne; det handler om vores samtaleform, og det handler om, at der er nogle i det her samfund, der har en kultur, som er ganske anderledes end vores, og den debat skal vi turde tage.
Men det, hr. Mikkel Bjørn her har hørt, handler ikke om Muhammedtegningerne, for det er et generelt problem, og det er en helt anden diskussion.
Det handler om udlændingedebatten.
Det, jeg taler om her i dag, er, hvorvidt lærere har lov til fagligt at tage egne beslutninger for undervisningen.
Ja, det har de.
Det, nogle af dem er bange for, er jo at vise Muhammedtegningerne, og som sagt kan man bede eleverne om at gå på Google, for de har jo gudskelov – mener vi – skærme i skolerne.
Kim Edberg Andersen (NB), 2023-05-10:
Det er godt nok vildt at høre en mand, der stiller sig op på Folketingets talerstol og er så ligeglad med, at vi har skolelærere i Danmark, der er bange for at undervise i et fag.
Det, I til gengæld er glade for, er magten.
I kan godt lide magten – magten til at stå og hælde vand ud af ørerne oppe fra talerstolen, lige så snart der kommer noget, hvor vi forholder os til helt reelle problemer for ganske almindelige danskere – danskere, der er bange for at undervise i noget så simpelt som en tegning.
Vi har tilsyneladende en regering – godt flankeret af Moderaternes ligegyldighed – der er fuldstændig indifferent, i forhold til at der er folk, der er bange, og at nogle af dem muligvis er i fare.
Og måden, vi hjælper dem på, er så åbenbart ved at lukke øjnene, bøje os for islam og så håbe på, at vi kan sylte det endnu længere.
Det behøver ordføreren heller ikke, for det var jo en kommentar.
Og jeg har stor forståelse for, at Moderaterne har svært ved at stå på mål for deres egne holdninger, når de er så vilde som dem, der bliver givet udtryk for her i dag.
For det er godt nok vildt at høre en ordfører stå heroppe og sige: Vi ved, at der er et problem.
Nej, faktisk er ordføreren her den eneste, der ikke har sagt, at der er et problem.
Det har de andre to regeringspartier klappet bedre af med hinanden.
Ordføreren sagde, at det faktisk slet ikke handlede om Muhammedkrisen, og at det heller ikke handlede om sikkerhed i skolen, selv om det faktisk er det, der står på skærmen, hvis ordføreren kigger oppe bagved – nej, det handler om, at det her er noget, der skal ...
Jeppe Søe (M), 2023-05-10:
Det, jeg sagde, var, at det er godt, at vi får undersøgt, om der er et problem.
Hr. Kim Edberg Andersen siger, at der er et problem – det har jeg hørt.
Jeg har også hørt den her debat tre gange i Folketingssalen.
Lad os se, om der er et problem.
Det bliver nu undersøgt, og så må vi jo se, hvad vi kan gøre ved det problem, hvis det er der.
Nanna Høyrup (ALT), 2023-05-10:
Jeg gentager mig selv her, men vi bakker jo i Alternativet meget op om det her med at få undersøgt, hvad problemets omfang er.
Jeg har selv en del lærere i min omgangskreds og ved, at der er mange ting derude, som presser deres undervisningsmiljø, og det håber jeg rigtig meget at sådan en undersøgelse kan afdække, og at det er der, vi kommer til at kunne gøre den største forskel.
Og så vil jeg gerne høre Moderaterne om, hvad de ser som værende den største barriere, i forhold til at skolerne kan skabe de her trygge undervisningsmiljøer.
Jeppe Søe (M), 2023-05-10:
Nu bevæger vi os måske ud ad en tangent, som er meget fjern fra det her emne.
Jeg synes, der er rimelig trygge undervisningsmiljøer i folkeskolen.
Men vi har i samfundet og i særdeleshed også herinde – det har vi jo netop lige hørt – en debatform, der måske også spreder sig, og hvis man taler sådan til hinanden, når man er politiker, eller man taler sådan til hinanden, når man er i Clement Kjersgaards Debatten, eller man i det hele taget har en debatform eller en samtaleform, der er på den måde, så lærer man jo også de mennesker, der sidder i en læringssituation i folkeskolen, det og danner dem i forhold til det.
Jeg er ikke særlig bekymret for skærme og for sociale medier som Instagram, Snapchat, TikTok og alt muligt andet.
Jeg er mere bekymret for, at de ser Folketings-tv.
Mikkel Bjørn (DF), 2023-05-10:
» Om der er et problem.«
» Om der er et problem,« siger ordføreren her fra Folketingets talerstol.
Jeg kan fortælle ordføreren, at der er et problem.
Jeg har selv som skolelærer stået i situationer, hvor elever har givet udtryk for, at de syntes, det var helt okay, at folk blev myrdet, hvis de eksempelvis tegnede Muhammed.
Så jeg kan godt fortælle ordføreren, at der er et problem.
Så siger ordføreren, at lærerne bare kan tage ordet – de kan bare tage ordet.
Det her er mennesker, der frygter for deres liv.
De frygter at få hugget hovedet af, hvis de viser en helt legitim del af den nyere danmarkshistorie, og så står ordføreren her fra Folketingets talerstol og sætter spørgsmålstegn ved, om der overhovedet er et problem.
Nanna Høyrup (ALT), 2023-05-10:
Ja, det gør jeg bestemt.
I den forbindelse synes jeg også, det hænger sammen med, at når det handler om beredskabsplaner, er ét, at man har en plan.
Noget andet er, at man har ressourcer til at omsætte den plan i hverdagen.
Derfor synes jeg, at tid og ressourcer spiller ind på mange forskellige plan og især i den alvor, som det her emne berører.
Frederik Vad (S), 2023-05-10:
Hvorfor tror ordføreren der er lærere derude, der bliver beskyldt for at agere diskriminerende eller minoritetsfjendsk af kolleger på lærerværelset, hvis de ønsker at tage det her emne op i deres klasse?
Anni Matthiesen (V), 2023-05-10:
Tak for det.
Det er jo sådan, at hvis man, kan jeg så fortælle ordføreren, ændrer noget fra »kan« til »skal«, koster det penge.
Hvis man vælger at sige, at det her vil vi gerne sige ja til, vil det jo være på den måde, at kommunerne ved de næste økonomiforhandlinger vil kræve, at man får statslige kroner til at kunne håndtere den her opgave.
Så alene det vil jo medføre nogle ekstra statslige omkostninger.
Der må jeg sige, at alene det også ville gøre for os, at vi så ikke kan bakke op omkring det.
Nanna Høyrup (ALT), 2023-05-10:
Jeg er ikke helt med på, hvad det er for nogle statslige kroner.
Vi foreslår, at der bliver nedsat en arbejdsgruppe, som skal prøve at udarbejde en model, som kan gøre det muligt at have en supplerende indtægt ved siden af, eventuelt ligesom man har det med su-modellen.
For selvfølgelig skal det også være i en størrelsesorden, som giver mening, i forhold til at man netop har valgt at være hjemme hos sit lille barn.
Anni Matthiesen (V), 2023-05-10:
Det, jeg mener med det, er, at hvis man skal begynde at nedsætte en arbejdsgruppe, skal man selvfølgelig også på en eller anden måde mene, at man skal have det gennemført, som den arbejdsgruppe kommer med.
Og der kan jeg sige, at den supplerende indtægt, som ordføreren jo beder om at de her forældre så kan få, vil medføre en udgift, og det bliver så en statslig udgift.
Det er derfor, at alene det gør, at vi ikke kan stemme for forslaget.
Nanna Høyrup (ALT), 2023-05-10:
For det første er der ret stor forskel på de beløb, som kommunerne giver i tilskud.
Det kan ikke sammenlignes med en almindelig arbejdsindkomst, for det kan være helt ned til et par tusinde kroner og op til 6.000-8.000 kr.
Og så har Alternativets beslutningsforslag ikke noget at gøre med det kommunale selvstyre.
Ordføreren spørger om økonomien, og det er jo netop derfor, vi har valgt at lægge ud med at sige: Kan vi ikke lave en arbejdsgruppe?
Kan regeringen ikke danne en arbejdsgruppe, hvor vi faktisk også har bedt om at få arbejdsmarkedets parter med og organisationer, der har forstand på børns og forældres trivsel, og ligesom få dem sammen til at finde ud af, hvad der kunne være en model, som gav mening her anno 2023?
Anni Matthiesen (V), 2023-05-10:
Så det tager jeg rigtig gerne en debat med Liberal Alliances ordfører om – og for den sags skyld gerne over en kop kaffe.
Helena Artmann Andresen (LA), 2023-05-10:
Det ville da glæde mig, hvis vi kunne få noget mere frisættelse på det her område, for i bund og grund tænker jeg også, at Venstre har den samme tankegang som Liberal Alliance, nemlig at man er forælder, før man er skatteborger.
Anni Matthiesen (V), 2023-05-10:
Det sidste er jeg nemlig også helt enig i, og det er også derfor, at jeg indledte min ordførertale med at sige, at når man tager beslutningen om, at man gerne vil sætte børn i verden, så er der ting, man er nødt til at prioritere.
Og der kan det være nødvendigt, at man så skruer ned, f.eks. for nogle omkostninger, og på den måde måske går på deltid i en periode for at passe sit barn.
Helena Artmann Andresen (LA), 2023-05-10:
Tak for ordet.
I Liberal Alliance værner vi også om det kommunale selvstyre, men vi værner i den grad også om familiens frihed.
Og hvis der er noget, som Danmarks Liberale Parti burde mene er liberalt, så ville det jo også være sådan noget, som at pengene skal følge barnet, og at man sætter familien fri, så man i alle landets kommuner ville kunne passe sit barn selv derhjemme.
Og jeg hører, at ordføreren siger, at ordningen er god nok, som den er nu.
Kunne det ikke være en idé at kigge på noget mere frisættelse på det her område også?
Kris Jensen Skriver (S), 2023-05-10:
Det er fuldstændig rigtigt, at vi altid skal sørge for at have et godt og sagligt grundlag for de beslutninger, vi skal træffe.
Lige i det her tilfælde er det selvfølgelig en politisk prioritering, som jeg også var inde på i min tale, og der ønsker vi at prioritere vores dagtilbud derude.
Så det er baggrunden for, at vi afviser det her; men det er også, at vi kan risikere at rykke arbejdskraft ud af vores arbejdsmarked.
Så vil jeg afslutningsvis sige, at jeg glæder mig over, at man også i Danmarksdemokraterne har øje for dagplejerne.
Karina Adsbøl (DD), 2023-05-10:
Jeg ved ikke, om ordføreren misforstår forslaget.
For som jeg læser forslaget, og som jeg hører om det, handler det simpelt hen om at få udarbejdet en model – at der simpelt hen er en arbejdsgruppe, der skal kigge på det her.
Det plejer Socialdemokratiet da at være villig til.
Nu har de da lige – efter den tidligere debat, vi havde her i salen – fundet ud af, at de vil lave en kortlægning af et område.
Men det her og det at værne om familierne har man så ikke interesse i, eller hvordan?
Kris Jensen Skriver (S), 2023-05-10:
Jo, det har vi, og som jeg også har været inde på, og som ministeren også redegjorde godt for, er der jo nogle muligheder i dag for at lave den her hjemmepasning.
Derfor har man jo i familierne mulighed for at sige: Vi vil lave hjemmepasning, kan vi gøre det her?
I sidste ende handler det jo også om, hvad det er, fællesskabet skal betale for.
Og der ønsker vi altså ikke at prioritere at åbne flere muligheder end dem, der ligger i dag.
Anni Matthiesen (V), 2023-05-10:
Fru Marlene Ambo-Rasmussen er jo desværre ikke valgt til Folketinget på nuværende tidspunkt.
Ellers kunne vi jo have spurgt fru Marlene Ambo-Rasmussen om, hvad det var, hun havde skrevet.
Jeg har ikke set det indlæg, og derfor synes jeg også, det er svært for mig at forholde mig til, hvad det var, Marlene Ambo-Rasmussen skrev i sin tid.
Karina Adsbøl (DD), 2023-05-10:
Tak for det.
Jamen så bliver jeg simpelt hen nødt til at høre ordføreren, om Venstre har skiftet holdning.
For Venstre har jo haft en anden holdning, dengang man havde en familieordfører, der hed fru Marlene Ambo-Rasmussen, som har udtalt sig til Altinget, hvor det lyder: »V vil udbrede muligheden til hele landet.
De store geografiske forskelle i, hvor man kan få tilskud til hjemmepasning i de respektive kommuner, vil Venstre gerne lave om på.
Det økonomiske tilskud skal strømlines, så der ikke er store regionale forskelle på, hvem der giver mest og mindst.
Og så skal det – i modsætning til nu – være muligt for pressede børnefamilier i alle landets 98 kommuner at blive kompenseret økonomisk, hvis de vælger hjemmepasning.
« Så har Venstre også på det her område skiftet holdning, altså?
Vi har debatteret det tidligere i dag, hvor Venstre skyder et beslutningsforslag ned, som man selv tidligere har fremsat, og nu sker det også på det her område, eller hvordan skal det forstås?
Anni Matthiesen (V), 2023-05-10:
Jeg vil sige så meget, at jeg ikke går ind i hvert enkelt folketingsmedlems debatindlæg, som er blevet bragt forskellige steder og på forskellige tidspunkter.
Jeg kan kun sige, at det, vi står på i Venstre, er, at vi værner om det kommunale selvstyre.
Vi kan ikke se os selv i det her beslutningsforslag.
Jeg er også i tvivl om økonomien i det her, altså hvad det i det hele taget ville koste, og for den sags skyld også, hvilken effekt og påvirkning det ville have på arbejdsmarkedet.
Så det er begrundelserne for, at vi ikke kan stemme for det.
Karina Adsbøl (DD), 2023-05-10:
Så det, Venstres tidligere familieordfører udtalte til Altinget her for et par år siden, i forhold til at Venstre ville udbrede muligheden til hele landet, holder så ikke stik.
Der har Venstre simpelt hen ændret holdning.
Jeg vil gerne sende artiklen bagefter til fru Anni Matthiesen, for det undrer mig da bare meget, at man lige pludselig står her og taler imod noget, man faktisk har været ude at foreslå – nu handler det her altså godt nok om at nedsætte en arbejdsgruppe – altså selve essensen i det.
Anni Matthiesen (V), 2023-05-10:
Tak for det, formand.
Og tak til Alternativet for at fremsætte det her beslutningsforslag, så vi også kan få debatteret noget børnepasning i Folketingssalen i dag.
Når man træffer beslutning om at få børn, følger der – det tror jeg vi alle kan være enige om, i hvert fald os der har børn – et kæmpe ansvar med.
Undervejs i børnenes opvækst osv. skal man jo hele tiden træffe beslutninger om, hvad man synes er bedst for ens egne børn, og hvordan man gerne vil have de bliver passet undervejs, mens de er små.
Jeg kan sige så meget, at det med som forældre at finde ud af, hvordan man får tingene til at hænge sammen, selvfølgelig også gør, at man som familie hele tiden skal prioritere, hvad det er, man vil have.
Og så vil jeg sige, at i Venstre holder vi jo egentlig af, at man kan træffe de her beslutninger som familie.
Det er i hvert fald den erfaring, jeg selv har haft efterhånden med børnene.
Der følger altid nogle udgifter med, og ja, så er man måske nødt til at skrue hverdagen sammen på en lidt anderledes måde, mens børnene er små osv.
Jeg kan sige, at hos os var det noget med, at den ene gik på deltid, i hvert fald i de år, hvor børnene var helt små, for at de ikke skulle være så meget i institution osv., og sådan at vi kunne være tættere på vores børn.
Så det er selvfølgelig en prioritering.
Når det så er sagt, er det også sådan – det holder vi også af i Venstre – at det kommunale selvstyre jo også kan fungere på det her område.
Jeg har så fået oplyst, at det er 73 kommuner – der er åbenbart lidt forskelligt, altså i forhold til om det er 68 eller 73 kommuner – der faktisk allerede i dag tilbyder forældre pasning af egne børn i alderen fra 0 til 2 år, altså hvor kommunen er inde at give tilskud til det.
Så der er altså en del kommuner, som har valgt at gøre brug af den her ordning.
Jeg anerkender også helt klart, som Alternativets ordfører har været inde omkring, at det har en værdi, at man kan være tæt på sine børn, især mens de er små, og at det også kan give noget omsorg og trivsel.
Men den nuværende ordning synes vi faktisk fungerer.
Og ja, så kan der jo være en opgave i at få fortalt byrådsmedlemmerne i den kommune, man bor i, at det måske er noget, de skal vælge at prioritere.
Men ordningen, som den er i dag, har vi ingen intentioner om at ændre på, og derfor kan vi desværre ikke støtte beslutningsforslaget.
Kim Edberg Andersen (NB), 2023-05-10:
Tak for det.
Men jeg vil gerne vende tilbage til noget.
For ordføreren brugte tidligere lidt en forklaring med, at det var en ordfører, som ikke var i Folketinget nu, som havde udtrykt noget, og at man jo derfor faktisk ikke rigtig kunne forholde sig til det.
Men så skal jeg bare lige have forståelsen af det.
Er det sådan, at Venstres ordførere, når de er ordførere, udtrykker partiets politik?
Eller skal vi bare forvente, at ordførerne siger noget, og vi så ikke ved, om det er partiets politik?
Anni Matthiesen (V), 2023-05-10:
Jeg kan nøjes med at svare ja.
Men jeg er jo nødt til at sige, at jeg ikke selv har læst det læserindlæg, og at jeg derfor faktisk heller ikke synes, det er fair, at jeg begynder at sige noget om det.
For jeg har ikke selv læst det læserindlæg, som fru Marlene Ambo-Rasmussen i sin tid, for 2 år eller 3 år siden, har skrevet.
Nanna Høyrup (ALT), 2023-05-10:
Ja, og i den sammenhæng hører det også med, at jo flere børn, der trives, og jo flere familier, der trives, jo mindre pres vil vi få på den velfærd, som er udfordret på grund af mistrivsel.
Så igen vil jeg sige: Kabalen er større.
Rasmus Lund-Nielsen (M), 2023-05-10:
Det er jeg helt enig i, og jeg synes også, det er enormt vigtigt, hvad ordføreren bringer op omkring mistrivsel.
Det tror jeg er en af de store årsager til, at der er en stigning i antallet af forældre, der trækker deres børn ud af daginstitutionen, og det tror jeg i virkeligheden er dér, vi skal sætte ind.
Hvorfor er der egentlig så mange, som føler, at deres børn ikke trives i daginstitutionen?
Det er det, jeg tror er det bagvedliggende problem.
Men der er altså en indre selvmodsigelse i det her beslutningsforslag, for på den ene side skriver forslagsstillerne, at det vil føre til et øget arbejdsudbud, men på den anden side skriver de, at det vil føre til, at presset på daginstitutionerne bliver lettet.
Begge dele kan ikke være rigtige på en gang.
Katrine Daugaard (LA), 2023-05-10:
Jeg bliver simpelt hen nødt til at få forklaret, hvorfor ordføreren mener, at man ikke kan have et arbejde, ved siden af at man passer sit eget barn.
Det kunne også være, at man var sygeplejerske og kørte vagter kl. 16-22 og mødte ind på arbejde, når ens mand kom hjem og overtog børnene.
Rasmus Lund-Nielsen (M), 2023-05-10:
Man må hjertens gerne arbejde, ved siden af at man passer sit barn, men spørgsmålet er, om man samtidig skal have økonomisk støtte fra staten.
Det er jo der, hvor det ikke nødvendigvis er så liberalt at gå ind for det beslutningsforslag, som vi behandler i dag.
At man skal kunne arbejde og tjene penge på det og så samtidig også få en økonomisk håndsrækning fra staten, mener vi ikke er den bedste brug af pengene.
Katrine Daugaard (LA), 2023-05-10:
Det hører jo sammen med konkurrence osv.
Hvis pengene følger barnet, må de institutioner, hvis rammer vi jo lige har hørt at ordføreren er enig i måske ikke er gode nok i forhold til den trivselskrise, vi ser, jo også gøre det
noget bedre for at få forældrene til at vælge dem.
Det er da liberalt.
Rasmus Lund-Nielsen (M), 2023-05-10:
Der gør vi jo også noget bedre.
Vi afsætter jo 1,6 mia. kr. til at hæve antallet af pædagoger fra den 1. januar 2024.
Så der ser jeg da et mindsket behov for at trække sine børn ud af institutionerne, hvis man føler, at de skal have nogle ordentlige rammer.
Det kommer de til at kunne få i højere grad end i dag i de daginstitutioner, der jo altså får det her kæmpe økonomiske løft.
Jeg ser ikke Liberal Alliance stemple så meget ind i den debat.
Kim Edberg Andersen (NB), 2023-05-10:
Det er ligesom at lægge et puslespil, altså at finde ud af, hvad Moderaternes politik er.
Men heldigvis har jeg rigtig mange ordførerskaber, så der er alligevel ved at danne sig et rimelig klart billede, og ordføreren bygger jo på det i dag: Man må for guds skyld ikke få penge fra staten, hvis barnet bliver passet hjemme – det gælder også, selv om man ikke er på overførselsindkomst og man har et job; den udgift må der ikke være.
Så giver det jo mening.
Så er Moderaterne jo sådan et helt rent rødt systemparti, for hvis barnet blev passet kommunalt i en børneinstitution, var der ingen problemstilling.
Det er jo ikke et kønt syn, der danner sig, når jeg sammenstykker, hvor man står henne som moderat, men det er da i hvert fald nemmere for os andre at navigere i frem for det der med, at man er de brede og man vil have de gode løsninger og familien først og alt det, vi hørte – næsten hver gang der var en sætning i valgkampen, var der et plusord fra en moderat.
Rasmus Lund-Nielsen (M), 2023-05-10:
For man bliver trods alt nødt til at have tid til at passe sit barn.
Så i den sammenhæng indgår jo, at det vil føre til tabt arbejdsudbud.